આ બધામાં પણ ન મળે એવા ઉત્તમ ફટાકડાં દામ્પત્ય જીવનમાં ફૂટતાં હોય છે. પતિ અને પત્ની બંને પાર્ટી પાસે શાબ્દિક સ્ટોક હાજર જ હોય. બંને પાસે વિવિધ ફટાકડાં વિવિધ કારણો માટે હોય છે. શરૂઆત ટીકડી ફોડવાથી થાય તે છેક એટમ બૉમ્બ ફોડવા સુધી પહોંચે… જેમાં તડને ફડ કરતાં તતડિયા, તારામંડળ, લવિગિંયા ટેટા (બાળકો સાથ પુરાવતા હોય છે.) લક્ષ્મી છાપ ટેટા… રોકેટ વગેરે હાજર સ્ટોકમાં હોય છે. શરૂઆત તમારી મમ્મીએ, બહેને આમ કીધું ત્યાંથી થાય અને પછી બંને પક્ષની સાત સાત પેઢીઓને યાદ કરીને ફટાકડાં ફોડવામાં આવે છે. આ બાબતમાં સામાન્ય રીતે બંને પક્ષની યાદગારી બહુ તેજ હોય છે. કામની વાતો ભૂલાઈ જતી હોય છે. જ્યારે લડાઈ, ઝઘડા, મહેણાં, ટોણાં માટે મસાલો તારીખ અને વાર સાથે હાજર સ્ટોકમાં હોય છે. આવી આતશબાજી ઘરમાં બાળકો, વડીલોની દરમિયાનગીરીથી શાંત પડવાની કોશિશ કરતાં હોય છે. અમે રહ્યા કવિ જીવ એટલે પતિ-પત્નીના સંબંધો લગ્ન પહેલાં કેવા હોય છે અને લગ્ન પછી કેવા છે એના પર હાસ્ય રચના લખી નાખી. લો તમે પણ આ શાબ્દિક ફટાકડાંનો આનંદ માણો. જેનો અવાજ તમારી આજુબાજુ સતત ગૂંજતો હોય છે. લગ્ન પહેલા પુરુષો રાજા છાપ ટેટા જેવા હોય છે પણ લગ્ન પછી સુરસુરિયા થઈ જાય છે… અમને એ જ સમજાતું નથી કે, આમ શાને થાય છે ?